b"\n_START_ARTICLE_\nJoan Ramon Gom\xc3\xa0 i Ayats\n_START_SECTION_\nBiografia\n_START_PARAGRAPH_\nJoan Ramon Gom\xc3\xa0 va n\xc3\xa9ixer el 1960 a Santa Coloma de Gramenet. Amb tot, d'en\xc3\xa7\xc3\xa0 que tingu\xc3\xa9 3 anys va viure a Torres de Segre i s'hi cri\xc3\xa0 fins als 24. Se'n va anar despr\xc3\xa9s a Barcelona i s'instal\xc2\xb7l\xc3\xa0 durant els anys 90, arran del naixement del seu fill, a la Marina de Sants._NEWLINE_Despr\xc3\xa9s d'estudis d'enginyeria mec\xc3\xa0nica, va treballar d'en\xc3\xa7\xc3\xa0 el 1998 com a professor a la Universitat Polit\xc3\xa8cnica de Catalunya i m\xc3\xa9s tard a partir del 2016 al TecnoCampus Matar\xc3\xb3-Maresme._NEWLINE_Entre el 2000 i el 2010 va ocupar el c\xc3\xa0rrec de Director General de la Fundaci\xc3\xb3 CIM i alhora del 2006 al 2010 va ser Director de la Xarxa de Refer\xc3\xa8ncia en T\xc3\xa8cniques avan\xc3\xa7ades de la producci\xc3\xb3 XaRTAP.\n_START_SECTION_\nActivisme a la Viquip\xc3\xa8dia\n_START_PARAGRAPH_\nAfeccionat a les matem\xc3\xa0tiques, va comen\xc3\xa7ar a revisar el 2 de setembre de 2007 un article incomplet de la Viquip\xc3\xa8dia catalana sobre l'equaci\xc3\xb3 de tercer grau. Era una tem\xc3\xa0tica que l'apassionava d'en\xc3\xa7\xc3\xa0 el 1973, ja que quan va voler saber com se solucionaven les equacions de tercer grau, un professor de batxillerat li va respondre que havia d\xe2\x80\x99anar temptejant i comprovant si era correcte; nogensmenys al cap d'un any de recerca i cogitacions va aconseguir trobar-hi una altra soluci\xc3\xb3. Despr\xc3\xa9s d'aquelles revisions i millores del contingut, escrigu\xc3\xa9 tot seguit un article sobre el m\xc3\xa8tode de Ruffini, i gradualment la seva participaci\xc3\xb3 en l'eina enciclop\xc3\xa8dica va anar creixent. _NEWLINE_Es va implicar m\xc3\xa9s a partir del 2008 quan particip\xc3\xa0 en la segona Viquitrobada. Aleshores es va convertir en un dels fundadors i membres m\xc3\xa9s influents de l'Associaci\xc3\xb3 d\xe2\x80\x99amics de la Viquip\xc3\xa8dia, creada aquell mateix any, la qual va canviar el seu nom despr\xc3\xa9s, durant la Viquitrobada seg\xc3\xbcent el 2009, pel d'Amical Viquip\xc3\xa8dia. Com a president de l'entitat va desenvolupar un activisme molt important per mor d'obtenir un cap\xc3\xadtol catal\xc3\xa0 al si de la Fundaci\xc3\xb3 Wikimedia i el seu entorn._NEWLINE_El 29 de juliol de 2012 va ser signatari amb el conseller de Cultura Ferran Mascarell d'un acord de col\xc2\xb7laboraci\xc3\xb3 que preveia la difusi\xc3\xb3, els continguts i la utilitzaci\xc3\xb3 de la Viquip\xc3\xa8dia. Alhora s'inici\xc3\xa0 la creaci\xc3\xb3 d'un canal de comunicaci\xc3\xb3 estable entre ambdues parts i un assessorament per part d'Amical Viquip\xc3\xa8dia a la Direcci\xc3\xb3 General de Pol\xc3\xadtica Ling\xc3\xbc\xc3\xadstica en la potencialitat d\xe2\x80\x99\xc3\xbas de la plataforma i dels projectes associats devers projectes formatius relacionats amb l\xe2\x80\x99aprenentatge de la llengua catalana."